Handout Number : 1987

**New UNESCO Representative to Bangladesh**

**presents her credentials to Foreign Minister**

Dhaka, 14 December :

Foreign Minister Dr. A K Abdul Momen thanked the Intergovernmental Committee and the UNESCO Secretariat for supporting Bangladesh in inscribing Rickshaw and Rickshaw Painting in Dhaka as Bangladesh’s fifth element of Intangible Cultural Heritage. Today, at the Ministry of Foreign Affairs, he welcomed and received the credentials of Susan Vize, newly appointed Head of the UNESCO Office and UNESCO Representative to Bangladesh.

Through Ms. Vize, Foreign Minister Momen also conveyed his appreciation to the World Heritage Committee and UNESCO Secretariat for recognizing Bangladesh’s efforts to protect the outstanding universal value of the Sundarbans and allowing a six year timeline to submit the next State of Conservation report.

  Dr. Momen recalled with appreciation of UNESCO’s support for initiating this UNESCO-Bangladesh Bangabandhu Sheikh Mujibur Rahman International Prize in the field of Creative Economy. He also underscored Bangladesh’s commitment to engage more deeply with Intergovernmental Oceanographic Commission (IOC) Regional Committee for the Central Indian Ocean (IOC-INDIO) as the current Chair of the IOC.

  The UNESCO representative to Bangladesh thanked Foreign Minister for accepting her credentials and noted that UNESCO always believed in strengthening its cooperation with Bangladesh. Foreign Minister Dr. Momen wished her success in delivering her responsibilities and assured her of all out support of the government in discharging her duties in Bangladesh.

  Susan Vize, a national of Australia, has a long reputable career at the UNESCO. Before joining her new role, Ms. Vize was the Regional Advisor for Social and Human Sciences Asia-Pacific at the UNESCO Regional Office for Education in Bangkok.

#

Masum/Sayeam/Sanjib/Shamim/2023/2140 hour

তথ্যবিবরণী                                                                                                    নম্বর : ১৯৮৬

**জাতীয় চাঁদ দেখা কমিটির সভায় সিদ্ধান্ত**

**আগামী** **১৫ ডিসেম্বর** **থেকে** **পবিত্র**  **জমাদিউস** **সানি** **মাস** **গণনা** **শুরু**

ঢাকা, ২৯ অগ্রহায়ণ (১৪ ডিসেম্বর) :

বাংলাদেশের আকাশে আজ ১৪৪৫ হিজরি সনের পবিত্র জমাদিউস সানি মাসের চাঁদ দেখা গিয়েছে। ফলে আগামীকাল ১৫ ডিসেম্বর শুক্রবার থেকে পবিত্র জমাদিউস সানি মাস গণনা করা হবে। আজ সন্ধ্যায় বায়তুল মুকাররম সভাকক্ষে জাতীয় চাঁদ দেখা কমিটির সভায় এ সিদ্ধান্ত গৃহীত হয়। এতে সভাপতিত্ব করেন ধর্ম বিষয়ক মন্ত্রণালয়ের সচিব মুঃ আঃ হামিদ জমাদ্দার।

সভায় ১৪৪৫ হিজরি সনের পবিত্র জমাদিউস সানি মাসের চাঁদ দেখা সম্পর্কে সকল জেলা প্রশাসন, ইসলামিক ফাউন্ডেশন-এর প্রধান কার্যালয়, বিভাগীয় ও জেলা কার্যালয়সমূহ, বাংলাদেশ আবহাওয়া অধিদপ্তর এবং মহাকাশ গবেষণা ও দূর অনুধাবন প্রতিষ্ঠান হতে প্রাপ্ত তথ্য নিয়ে পর্যালোচনা করে দেখা যায় আজ ২৯ জমাদিউল আওয়াল ১৪৪৫ হিজরি, ২৯ অগ্রহায়ণ ১৪৩০ বঙ্গাব্দ, ১৪ ডিসেম্বর ২০২৩ খ্রি. বৃহষ্পতিবার সন্ধ্যায় বাংলাদেশের আকাশে পবিত্র জমাদিউস সানি মাসের চাঁদ দেখা গিয়েছে। এমতাবস্থায়, আগামীকাল ৩০ অগ্রহায়ণ ১৪৩০ বঙ্গাব্দ, ১৫ ডিসেম্বর ২০২৩ খ্রি. শুক্রবার থেকে ১৪৪৫ হিজরি সনের পবিত্র জমাদিউস সানি মাস গণনা শুরু হবে।

সভায় ইসলামিক ফাউন্ডেশনের মহাপরিচালক (অতিরিক্ত সচিব) ড. মহাঃ বশিরুল আলম, মন্ত্রিপরিষদ বিভাগের যুগ্ম-সচিব মোঃ সাইফুল ইসলাম ভূঁইয়া, তথ্য ও সম্প্রচার মন্ত্রণালয়ের যুগ্ম-সচিব মো: কাউছার আহমেদ, বায়তুল মুকাররম জাতীয় মসজিদের খতিব হাফেজ মাওলানা মুফতি মোহাম্মদ রুহুল আমীন, সিনিয়র উপ-প্রধান তথ্য অফিসার মোঃ আবদুল জলিল, বাংলাদেশ মহাকাশ গবেষণা ও দূর অনুধাবন প্রতিষ্ঠানের প্রধান বৈজ্ঞানিক কর্মকর্তা ড. মুহাম্মদ শহিদুল ইসলাম, বাংলাদেশ টেলিভিশনের অতিরিক্ত পরিচালক মোঃ রুহুল আমিন,  বাংলাদেশ ওয়াকফ প্রশাসনের সহকারী প্রশাসক মোঃ শাহরিয়ার হক, বায়তুল মুকাররম জাতীয় মসজিদের সিনিয়র পেশ ইমাম হাফেজ মাওলানা মুহাম্মদ মিজানুর রহমান, লালবাগ শাহী জামে মসজিদের খতিব মুফতি মুহাম্মদ নিয়ামতুল্লাহ, সরকারি মাদ্রাসা-ই-আলিয়ার অধ্যক্ষ মুহাম্মাদ আবদুর রশীদ, চকবাজার শাহী জামে মসজিদের খতিব মুফতি শেখ নাঈম রেজওয়ান প্রমুখ উপস্থিত ছিলেন।

#

শারমীন/সায়েম/সঞ্জীব/শামীম/২০২৩/১৯৩০ঘণ্টা

তথ্যবিবরণী                                                                                       নম্বর : ১৯৮৫

**বুদ্ধিজীবীরাই স্বাধীনতা সংগ্রামের আদর্শিক ভিত্তি রচনা করেছিলেন**

**---স্থানীয় সরকার মন্ত্রী**

ঢাকা, ২৯ অগ্রহায়ণ (১৪ ডিসেম্বর) :

স্থানীয় সরকার মন্ত্রী মোঃ তাজুল ইসলাম বলেছেন, জাতির পিতা বঙ্গবন্ধু শেখ মুজিবুর রহমান বাঙালি জাতিকে ঐক্যবদ্ধ করে স্বাধীনতার জন্য প্রস্তুতিকালে বুদ্ধিজীবীরাই স্বাধীনতা সংগ্রামের আদর্শিক ভিত্তি রচনা করেছিলেন। স্বাধীনতা বিরোধী চক্র বুদ্ধিজীবীদের হত্যার মাধ্যমে জাতিকে অন্ধকারে ঠেলে দিতে চেয়েছিল কিন্তু প্রধানমন্ত্রী শেখ হাসিনার দক্ষ ও যোগ্য নেতৃত্বের ফলে বাংলাদেশ আবার পৃথিবীর বুকে সম্মানের সাথে মাথা উঁচু করে দাঁড়িয়েছে।

মন্ত্রী আজ শহিদ বুদ্ধিজীবী দিবস ও মহান বিজয় দিবস উপলক্ষ্যে ঢাকার ইনস্টিটিউট অভ্ ডিপ্লোমা ইঞ্জিনিয়ার্স এ আয়োজিত ‘মহান মুক্তিযুদ্ধ ও বিজয়ঃ বর্তমানের প্রেক্ষিতে ভবিষ্যৎ কর্মপরিকল্পনা’ শীর্ষক আলোচনা সভায় প্রধান অতিথির বক্তব্যে এসব কথা বলেন।

অনুষ্ঠানে বিশেষ অতিথি হিসেবে উপস্থিত ছিলেন বাংলাদেশে ভারতের হাইকমিশনার প্রণয় ভার্মা এবং মূল আলোচক হিসাবে উপস্থিত ছিলেন ইনস্টিটিউট অভ্ ডিপ্লোমা ইঞ্জিনিয়ার্স এর সাধারণ সম্পাদক   
মোঃ শামসুর রহমান। অনুষ্ঠানে সভাপতিত্ব করেন ইনস্টিটিউট অভ্ ডিপ্লোমা ইঞ্জিনিয়ার্স এর সভাপতি একেএমএ হামিদ।

স্থানীয় সরকার মন্ত্রী মহান মুক্তিযুদ্ধে ভারতের সহযোগিতার জন্যে ধন্যবাদ জানিয়ে বলেন, বাংলাদেশের এক কোটি শরণার্থীকে আশ্রয় দেওয়ার মধ্যে বাংলাদেশ ভারতের দ্বিপাক্ষিক সম্পর্কের শুরু এবং বর্তমানে উভয় দেশের সম্পর্ক অনন্য উচ্চতায় গিয়েছে। উভয় দেশের সম্পর্ক রক্তের বন্ধনে আবদ্ধ কারণ বাংলাদেশের স্বাধীনতা যুদ্ধে ভারতের অবদান অনস্বীকার্য। ভারতের অনেক সেনা বাংলাদেশের স্বাধীনতা যুদ্ধে নিহত হয়েছে এবং বহু আহত হয়েছে। ভারত ও বাংলাদেশ প্রতিবেশী হিসেবে নিজেদেরকে সহযোগিতার মাধ্যমে বিশ্বমঞ্চে নিজেদের অবস্থানকে সুসংহত করতে পারে বলেও উল্লেখ করেন তিনি।

মোঃ তাজুল ইসলাম এ সময় বাংলাদেশ-ভারত সীমান্তে ছিটমহল বিনিময়ের উদাহরণ দিয়ে বলেন, বাংলাদেশ ৭ হাজার একর জমি এবং ভারত ১৭ হাজার একর জমি সমঝোতার মাধ্যমে পরস্পরকে হস্তান্তর করে যা প্রতিবেশী হিসেবে পৃথিবীর অনেক অঞ্চলের জন্যই উদাহরণ হয়ে থাকবে। এছাড়া বাংলাদেশ ও ভারত সমুদ্র সীমারেখা আন্তর্জাতিক নিয়ম-কানুন মেনে সমাধান করেছে।

ভারতের হাইকমিশনার প্রণয় ভার্মা বলেন, বাংলাদেশ ও ভারতের দ্বিপাক্ষিক সম্পর্ক ওতপ্রোতভাবে জড়িত। উভয় দেশের ভাষা, সংস্কৃতি, শিক্ষা ও প্রযুক্তিগত মিল ছাড়াও দুই দেশের জনগণের আত্মার সম্পর্ক বিদ্যমান। বাংলাদেশ ও ভারতের উন্নতি একই সূত্রে গাঁথা।

#

হেমায়েত/সায়েম/সঞ্জীব/আব্বাস/২০২৩/২১৩০ ঘণ্টা

তথ্যবিবরণী                                                                                                নম্বর : ১৯৮৩

**বাংলাদেশ শিশু একাডেমিতে শহিদ বুদ্ধিজীবী দিবস উদ্‌যাপিত**

**স্মৃতিচারণ করেন শহিদ বুদ্ধিজীবীর সন্তানরা**

ঢাকা, ২৯ অগ্রহায়ণ (১৪ ডিসেম্বর) :

  শিশু বয়সেই বাবাকে হারানো ও মুক্তিযুদ্ধের দিনগুলোর কথা শিশুদের সামনে তুলে ধরেছেন শহিদ বুদ্ধিজীবী সিরাজুদ্দিনের সন্তান জাহিদ রেজা নূর এবং শহিদ বুদ্ধিজীবী শহীদুল্লাহ কায়সারের সন্তান শমী কায়সার।

শহিদ বুদ্ধিজীবী সন্তান জাহিদ রেজা নূর বলেন, পঁচিশের কালরাতে পাকিস্তানিরা যে হত্যাকাণ্ড চালিয়েছে সেটাকে শুধু গণহত্যা বলা যায় না সেটা হচ্ছে ‘জেনোসাইড’। তারা ধরে ধরে বুদ্ধিজীবীদের হত্যা করেছিল। যাতে এই জাতি আর কখনো দাঁড়াতে না পারে। ১০ ডিসেম্বর রাত সাড়ে ৩ টায় আল বদরদের সাথে নিয়ে রুমে ঢোকে পাকিস্তানিরা। এরপর চোখ বেঁধে মাইক্রোবাসে তুলে নেয় আমার বাবাকে। এরপর একে একে সব সাংবাদিকদের তুলে নিয়ে যায়। এরপর ১৪ ডিসেম্বর রাতে ঢাকা বিশ্ববিদ্যালয়ের শিক্ষকদের তুলে নিয়ে যায়।

শহিদ বুদ্ধিজীবী শহিদুল্লাহ কায়সারের সন্তান ও বিশিষ্ট অভিনেত্রী শমী কায়সার বলেন, ২০২৩ এর বুদ্ধিজীবী দিবসের তাৎপর্য এক রকম আজ থেকে ২০-৩০ বছর আগের দিবসের তাৎপর্য অন্য রকম। তখন বুদ্ধিজীবী দিবস বলতে ছিল শুধু একটি আনুষ্ঠানিকতা। আমরা কখনো কল্পনাও করিনি এদেশে বুদ্ধিজীবীদের হত্যার বিচার হবে। বাংলাদেশের মাটিতে আজ যুদ্ধাপরাধীদের বিচার হয়েছে। আর এই অসম্ভব সম্ভব হয়েছে কারণ একজন জাতির পিতার কন্যা শেখ হাসিনা আছেন। আজকের শহিদ বুদ্ধিজীবী দিবসের তাৎপর্য অন্য রকম।

আজ ঢাকায় বাংলাদেশ শিশু একাডেমি প্রাঙ্গণে ১৪ ডিসেম্বর শহিদ বুদ্ধিজীবী উপলক্ষ্যে স্মৃতিচারণ, আলোচনা অনুষ্ঠানে তারা এসব কথা বলেন।

অনুষ্ঠানে প্রধান অতিথি হিসেবে উপস্থিত ছিলেন মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা। প্রধান অতিথির বক্তৃতায় প্রতিমন্ত্রী বলেন, বিজয়ের ২দিন আগে পরাজয় নিশ্চিত জেনে পাকিস্তানি হানাদার, স্বাধীনতা বিরোধী ও তাদের দোসররা বাংলাদেশকে মেধাশূন্য করতে বুদ্ধিজীবীদের হত্যা করে।

প্রতিমন্ত্রী ইন্দিরা বলেন, বিজয়ের মাসে সমগ্র জাতিকে ঐক্যবদ্ধ হয়ে বজ্র কঠিন শপথ নিতে হবে। যে কোনো মূল্যে রুখে দিতে হবে দেশবিরোধী অপতৎপরতাকারীদের। তাদের বিষ দাঁত ভেঙে দিতে হবে। তিনি বলেন, স্বাধীনতা বিরোধীরা বাঙালিদের দাবিয়ে রাখতে পারেনি। বঙ্গবন্ধুর নেতৃত্বে দেশ স্বাধীন হয়েছে। আজ প্রধানমন্ত্রী শেখ হাসিনা নেতৃত্বে বাংলাদেশ উন্নয়নের রোল মডেল।

বাংলাদেশ শিশু একাডেমি প্রাঙ্গণে ১৪ ডিসেম্বর শহিদ বুদ্ধিজীবী উপলক্ষ্যে স্মৃতিচারণ, আলোচনা ও দোয়া অনুষ্ঠানে বাংলাদেশ শিশু একাডেমির চেয়ারম্যান লাকী ইনামের সভাপতিত্বে বিশেষ অতিথি হিসেবে উপস্থিত ছিলেন মহিলা ও শিশু বিষয়ক মন্ত্রণালয়ের সচিব নাজমা মোবারেক। স্বাগত বক্তব্য দেন শিশু একাডেমির মহাপরিচালক আনজীর লিটন। বিশেষ অতিথির বক্তব্যে সচিব নাজমা মোবারেক বলেন, হানাদার বাহিনী দেশকে মেধাশুন্য করতে তালিকা করে দেশের সূর্যসন্তানদের হত্যা করে। যার ফলে জাতি তার শ্রেষ্ঠ সন্তানদের হারায়।

অনুষ্ঠানে আরো উপস্থিত ছিলেন অতিরিক্ত সচিব মো. মুহিবুজ্জামান, মহিলা বিষয়ক অধিদপ্তরের মহাপরিচালক ড. কেয়া খান, জাতীয় মহিলা সংস্থার নির্বাহী পরিচালক আবেদা আক্তার ও দপ্তর সংস্থার বিভিন্ন পর্যায়ের কর্মকর্তাবৃন্দ। অনুষ্ঠানের শুরুতেই প্রতিমন্ত্রী ফজিলাতুন নেসা ইন্দিরা ১৪ ডিসেম্বর শহিদ বুদ্ধিজীবী দিবসে বইমেলার উদ্বোধন করেন। আলোচনা পর্ব শেষে দোয়া অনুষ্ঠিত হয়।

#

আলমগীর/সায়েম/সঞ্জীব/শামীম/২০২৩/২১১৫ঘণ্টা

তথ্যবিবরণী                                                                                       নম্বর : ১৯৮২

**আগ্নেয়াস্ত্রের লাইসেন্স নবায়নের সময় বৃদ্ধি**

ঢাকা, ২৯ অগ্রহায়ণ (১৪ ডিসেম্বর) :

আসন্ন দ্বাদশ জাতীয় সংসদ নির্বাচন উপলক্ষ্যে সারা দেশে ‘আগ্নেয়াস্ত্রের লাইসেন্স প্রদান, নবায়ন ও ব্যবহার নীতিমালা, ২০১৬ এর ৩১ (ক) অনুচ্ছেদে বর্ণিত লাইসেন্স নবায়নের সময়সীমা শুধুমাত্র ২০২৩ সালের লাইসেন্স নবায়নের জন্য ৩১ ডিসেম্বর ২০২৩ এর পরিবর্তে ১৫ জানুয়ারি ২০২৪ হতে ২৮ ফেব্রুয়ারি ২০২৪ পর্যন্ত বৃদ্ধি করা হয়েছে।

নির্বাচন কমিশনের নির্দেশনার প্রেক্ষিতে স্বরাষ্ট্র মন্ত্রণালয়ের জননিরাপত্তা বিভাগ আজ এ তথ্য জানিয়েছে।

#

ইসরাত/সায়েম/সঞ্জীব/আব্বাস/২০২৩/১৯৩৪ ঘণ্টা

তথ্যবিবরণী                                                                                       নম্বর : ১৯৮১

**দ্বাদশ জাতীয় সংসদ নির্বাচন সংক্রান্ত**

**জরুরি সেবার জন্য ৯৯৯-এ ফোন করার আহ্বান**

ঢাকা, ২৯ অগ্রহায়ণ (১৪ ডিসেম্বর) :

দ্বাদশ জাতীয় সংসদ নির্বাচন উপলক্ষ্যে নির্বাচন সংক্রান্ত যে কোনো সহায়তার জন্য জাতীয় জরুরি সেবা ৯৯৯ এ ফোন করার জন্য অনুরোধ করা হয়েছে। জাতীয় জরুরি সেবা ৯৯৯ এর মাধ্যমে প্রাপ্ত নির্বাচন সংক্রান্ত যে কোনো তথ্য, অভিযোগের বিষয়টি সংশ্লিষ্ট রিটার্নিং অফিসার বা সংস্থাকে অবহিত করা হবে এবং সে অনুযায়ী ব্যবস্থা গ্রহণ করা হবে।

নির্বাচন কমিশনের নির্দেশনার প্রেক্ষিতে স্বরাষ্ট্র মন্ত্রণালয়ের জননিরাপত্তা বিভাগ আজ এ তথ্য জানিয়েছে।

#

হাসান/সায়েম/সঞ্জীব/আব্বাস/২০২৩/১৯৪৪ ঘণ্টা

তথ্যবিবরণী                                                                                       নম্বর : ১৯৮০

**১৮ ডিসেম্বর থেকে নির্বাচনে বাধা হতে পারে এমন কর্মসূচিতে নিষেধাজ্ঞা**

ঢাকা, ২৯ অগ্রহায়ণ (১৪ ডিসেম্বর) :

১৮ ডিসেম্বর ২০২৩ হতে প্রতিদ্বন্দ্বী প্রার্থীদের প্রচার প্রচারণা শুরু হবে বিধায় উক্ত তারিখ হতে ভোটগ্রহণ সমাপ্ত হওয়ার পূর্ববর্তী সময় পর্যন্ত নির্বাচনি প্রচার প্রচারণা ব্যতীত নির্বাচনি কাজে বাধা হতে পারে বা ভোটারগণ ভোটপ্রদানে নিরুৎসাহিত হতে পারে এরূপ কোন প্রকার সভা, সমাবেশ বা অন্য কোন প্রকার রাজনৈতিক কর্মসূচি গ্রহণ ও বাস্তবায়ন করা থেকে সকলকে বিরত থাকার জন্য নির্দেশক্রমে অনুরোধ করা হয়েছে।

নির্বাচন কমিশনের নির্দেশনার প্রেক্ষিতে আজ স্বরাষ্ট্র মন্ত্রণালয়ের জননিরাপত্তা বিভাগ এ নিষেধাজ্ঞা জারি করেছে।

#

হাসান/সায়েম/সঞ্জীব/আব্বাস/২০২৩/১৯৩৭ ঘণ্টা

তথ্যবিবরণী                                                                                                    নম্বর : ১৯৭৯

**কোভিড-১৯** **সংক্রান্ত** **সর্বশেষ** **প্রতিবেদন**

ঢাকা, ২৯ অগ্রহায়ণ (১৪ ডিসেম্বর) :

স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ৬ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৮৭ শতাংশ। এ সময় ৬৯০ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৭৭ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ২০ লাখ ১৩ হাজার ৮৪৪ জন।

#

সুলতানা/সায়েম/সঞ্জীব/শামীম/২০২৩/১৮৩০ ঘণ্টা

তথ্যবিবরণী নম্বর : ১৯৭৮

**বীর মুক্তিযোদ্ধাগণ ইতিহাসে অমর হয়ে থাকবেন**

**--- খাদ্যমন্ত্রী**

নিয়ামতপুর (নওগাঁ), ২৯ অগ্রহায়ণ (১৪ ডিসেম্বর) :

বীর মুক্তিযোদ্ধাগণ তাঁদের অবদানের কারণে বাংলাদেশের ইতিহাসে অমর হয়ে থাকবেন বলে উল্লেখ করেছেন খাদ্যমন্ত্রী সাধন চন্দ্র মজুমদার।

মন্ত্রী আজ নিয়ামতপুর উপজেলার বড়পুকুরিয়া গ্রামের বীর মুক্তিযোদ্ধা ইয়াদ আলীর মৃত্যুতে শোকাহত পরিবার ও এলাকাবাসীর উদ্দেশ্যে একথা বলেন। খাদ্যমন্ত্রী আজ বীর মুক্তিযোদ্ধা ইয়াদ আলীর পরিবারের শোকসন্তপ্ত সদস্যদের প্রতি গভীর সমবেদনা প্রকাশ করেন। বীর মুক্তিযোদ্ধা ইয়াদ আলী দীর্ঘদিন ধরে শ্বাসকষ্টে ভুগছিলেন। আজ তিনি রাজশাহী মেডিকেল কলেজ হাসপাতালে চিকিৎসাধীন অবস্থায় মারা যান।

খাদ্যমন্ত্রী বলেন, দেশমাতৃকার স্বাধীনতার জন্য জাতির পিতা বঙ্গবন্ধু শেখ মুজিবুর রহমানের ডাকে সাড়া দিয়ে আমরা প্রাণবাজি রেখে পাক হানাদার বাহিনীর বিরুদ্ধে যুদ্ধ করেছি। দেশ স্বাধীন করে জাতিকে লাল সবুজ পতাকা দিতে পেরেছি। বীর মুক্তিযোদ্ধাদের প্রধানমন্ত্রী শেখ হাসিনা অনেক সম্মান দিয়েছেন।

মন্ত্রী আরো বলেন, প্রতি বছর জাতির সূর্যসন্তান বীর মুক্তিযোদ্ধাগণ মৃত্যুবরণ করছেন। আর ১০/১২ বছর পর হয়তো জীবিত বীর মুক্তিযোদ্ধাদের পাওয়া যাবে না। আমরা বলতে পারব এই দেশের জন্য যুদ্ধে গিয়েছিলাম। দেশের জন্য যুদ্ধ করার সৌভাগ্য সবার হয় না।

এসময় নিয়ামতপুর উপজেলা পরিষদের চেয়ারম্যান মোঃ ফরিদ আহম্মেদ, সহকারী কমিশনার ভূমি রুপম দাস ও সাবেক মুক্তিযোদ্ধা কমান্ডার সুবাস চন্দ্র সরকারসহ গণ্যমান্য ব্যক্তিবর্গ উপস্থিত ছিলেন।

পরে নিয়ামতপুর উপজেলা প্রশাসনের পক্ষ থেকে গার্ড অভ্ অনার প্রদান শেষে পারিবারিক কবরস্থানে মরহুমকে দাফন করা হয়।

#

কামাল/সায়েম/সঞ্জীব/জয়নুল/২০২৩/১৮৪০ঘণ্টা

তথ্যবিবরণী                                                                                    নম্বর : ১৯৭৭

**ইসলামাবাদে শহিদ বুদ্ধিজীবী দিবস পালিত**

ইসলামাবাদ, ১৪ ডিসেম্বর:

ইসলামাবাদে বাংলাদেশ হাইকমিশন যথাযথ ভাবগাম্ভীর্য ও মর্যাদার সাথে ১৪ ডিসেম্বর ‘শহিদ বুদ্ধিজীবী দিবস’ পালন করেছে। এ উপলক্ষে বাণী পাঠ, আলোচনা ও বিশেষ মোনাজাত অনুষ্ঠিত হয়। বাংলাদেশ হাইকমিশনের সকল কর্মকর্তা ও কর্মচারী এতে অংশগ্রহণ করেন।

পবিত্র কোরআন তেলাওয়াতের মাধ্যমে আলোচনা ও স্মরণসভা শুরু হয়। হাইকমিশনার মোঃ রুহুল আলম সিদ্দিকী হাইকমিশনের কর্মকর্তা ও কর্মচারীদের উপস্থিতিতে জাতির পিতা বঙ্গবন্ধু শেখ মুজিবুর রহমান এবং শহিদ বুদ্ধিজীবীদের প্রতিকৃতিতে পুষ্পার্ঘ্য অর্পন করে শ্রদ্ধা নিবেদন করেন। দিবসটি উপলক্ষে রাষ্ট্রপতি এবং প্রধানমন্ত্রী কর্তৃক প্রদত্ত বাণী পাঠ করা হয়।

পরিশেষে জাতির পিতা বঙ্গবন্ধু শেখ মুজিবুর রহমান ও শহিদ বুদ্ধিজীবীদের আত্মার মাগফেরাত এবং বাংলাদেশের সমৃদ্ধি, অগ্রগতি ও কল্যাণ কামনা করে বিশেষ মোনাজাত করা হয়।

#

তৈয়ব/জামান/ফাতেমা/রবি/বুদ্ধ/মাসুম/২০২৩/১৫৩০ ঘণ্টা

তথ্যবিবরণী                                                                                       নম্বর : ১৯৭৬

**আমনে ১ কোটি ৭০ লাখ টন, বোরোতে ২ কোটি ২২ লাখ টন চাল উৎপাদনের লক্ষ্যমাত্রা**

ঢাকা, ২৯ অগ্রহায়ণ (১৪ ডিসেম্বর) :

চলমান ২০২৩-২৪ অর্থবছরে আমন ধান কাটা চলছে। কৃষি সম্প্রসারণ অধিদপ্তরের তথ্যানুসারে এখন পর্যন্ত প্রায় ৮২ শতাংশ ধান কাটা শেষ হয়েছে। এবার ৫৮ লাখ ৭৪ হাজার হেক্টর জমিতে আমন ধান চাষ হয়েছে। এবছর চাল উৎপাদনের লক্ষ্যমাত্রা রয়েছে ১ কোটি ৭০ লাখ মেট্রিক টন।২০২২-২৩ অর্থবছরে আমনে  প্রায় ১ কোটি ৫৫ লাখ টন আর ২০২১-২২ অর্থবছরে ১ কোটি ৫০ লাখ টন চাল উৎপাদিত হয়েছিল।

অন্যদিকে আসন্ন বোরো মৌসুমে আবাদ লক্ষ্যমাত্রা ৫০ লাখ ৪০ হাজার হেক্টর ও ২ কোটি ২২ লাখ টন চাল উৎপাদনের লক্ষ্যমাত্রা নির্ধারণ করা হয়েছে। এ লক্ষ্যমাত্রা অর্জনের জন্য সুনির্দিষ্ট কর্মসূচি নিয়ে কাজ করছে কৃষি মন্ত্রণালয়। প্রায় সাড়ে ২৯ লাখ কৃষকের মাঝে ১৯৮ কোটি টাকার সার, বীজসহ বিভিন্ন প্রণোদনা বিনামূল্যে বিতরণ কার্যক্রম মাঠ পর্যায়ে চলমান আছে।

উল্লেখ্য, অভ্যন্তরীণ উৎপাদন ভালো হওয়ার কারণে ২০২৩ সালের ০১ জুলাই থেকে ১২ ডিসেম্বর পর্যন্ত কোনো চাল আমদানি করার প্রয়োজন হয় নি।

 #

কামরুল/জামান/ফাতেমা/সাজ্জাদ/আলী/মানসুরা/২০২৩/১৫০০ ঘণ্টা

তথ্যবিবরণী                                                                                        নম্বর : ১৯৭৫

বুদ্ধিজীবী হত্যায়ও জাতিকে পঙ্গু করা যায়নি, বঙ্গবন্ধুকন্যার নেতৃত্বে দেশ বহুদূর এগিয়েছে

-তথ্যমন্ত্রী

ঢাকা, ২৯ অগ্রহায়ণ (১৪ ডিসেম্বর) :

তথ্য ও সম্প্রচারমন্ত্রী ড. হাছান মাহ্মুদ বলেছেন, ‘শহীদ বুদ্ধিজীবী দিবসে যাদেরকে হত্যা করা হয়েছিলো, বাঙালি জাতির স্বাধীনতার লক্ষ্যে মনন তৈরি করতে বঙ্গবন্ধুর সহযোগী হিসেবে তাঁরা তাদের লেখনী, বক্তব্যের মাধ্যমে ও নানাভাবে কাজ করেছিলেন। কিন্তু তাঁদেরকে হত্যা করেও বাঙালি জাতিকে পঙ্গু করা যায়নি এবং গত ৫২ বছরেরও বেশি সময়ে পথ চলায় বঙ্গবন্ধুর স্বপ্ন বাস্তবায়নের পথে বঙ্গবন্ধুকন্যা জননেত্রী শেখ হাসিনার নেতৃত্বে বাংলাদেশ আজ বহুদূর এগিয়ে গেছে।’

আজ শহীদ বুদ্ধিজীবী দিবসের সকালে রায়েরবাজার বুদ্ধিজীবী স্মৃতিসৌধে বাংলাদেশ আওয়ামী লীগের দলীয় শ্রদ্ধা নিবেদন শেষে সাংবাদিকদেরকে তিনি এ কথা বলেন। মন্ত্রী বলেন, ‘বাংলাদেশের স্বাধীনতা যখন আসন্ন, পাকিস্তানি হানাদারবাহিনী উপলব্ধি করতে পেরেছিলো বাংলাদেশ স্বাধীনতা অর্জন করতে যাচ্ছে এবং সেই জাতিকে পঙ্গু করার উদ্দেশ্যেই ১৪ ডিসেম্বর জাতির শ্রেষ্ঠ সন্তানদের হত্যা করা হয়েছিলো।’

‘বাংলাদেশে যদি বিএনপি-জামায়াতের নেতৃত্বে অপরাজনীতি, সাম্প্রদায়িকতা আশ্রয়ী রাজনীতি, জ্বালাও-পোড়াও, ধংসাত্মক রাজনীতি না থাকতো আমরা বঙ্গবন্ধুর সমস্ত স্বপ্ন ইতিমধ্যেই বাস্তবায়ন করতে পারতাম’ উল্লেখ করে মন্ত্রী বলেন, ‘বিশেষ করে যারা স্বাধীনতা চায়নি, স্বাধীনতাকামী মুক্তিযোদ্ধাদের বিরুদ্ধে যারা পাকিস্তানিদের হয়ে যুদ্ধ করেছে সেই জামায়াতে ইসলামীকে তারা সাথে নিয়ে বিএনপি অপরাজনীতি করছে। এই অপরাজনীতি যদি দেশে না থাকতো দেশ আজকে বহুদূর এগিয়ে যেতে পারতো।’

মন্ত্রী আরো বলেন, ‘আজকে বাংলাদেশ পৃথিবীর কাছে একটি গর্বিত জাতি এবং বাংলাদেশের প্রশংসায় সমস্ত বিশ্ব পঞ্চমুখ। অথচ দুঃখের বিষয় এখনো বাংলাদেশে সাম্প্রদায়িক রাজনীতি হয়।’ তিনি বলেন, ‘জননেত্রী শেখ হাসিনাই যুদ্ধাপরাধীদের বিচার করেছেন। আমরা যখন বিচারের ঘোষণা দিলাম তখন অনেকেই ভেবেছে এই বিচার হবে না। বিচার কার্যক্রম শুরুর পরও অনেকেই ভেবেছে কার্যক্রম শুরু হলেও শেষ হবে না। আবার রায় হবার পরেও অনেকে ভেবেছিলো রায় হলেও বাস্তবায়ন হবে না। কিন্তু সবাইকে অবাক করে দিয়ে পৃথিবীর অনেক বড় রাষ্ট্রের রক্তচক্ষু ও অনেক চাপকে উপেক্ষা করে জননেত্রী শেখ হাসিনা যুদ্ধাপরাধীদের বিচার করেছেন, বিচারের রায় বাস্তবায়ন করেছেন। জননেত্রী শেখ হাসিনা দেশ পরিচালনার দায়িত্বে থাকলে সমস্ত মানবতাবিরোধী অপরাধীদের বিচার হবে বিচারের রায়ও কার্যকর হবে।

 #

আকরাম/জামান/ফাতেমা/সাজ্জাদ/আলী/মানসুরা/২০২৩/১৫০০ ঘণ্টা

তথ্যবিবরণী                                                                                    নম্বর : ১৯৭৪

**মুক্তিযুদ্ধের সময় পাকিস্তানিরা বাংলাদেশকে বধ্যভূমি ও পোড়ামাটিতে পরিণত করতে চেয়েছিল**

**-নৌপরিবহন প্রতিমন্ত্রী**

বিরল (দিনাজপুর), ২৯ অগ্রহায়ণ (১৪ ডিসেম্বর):

নৌপরিবহন প্রতিমন্ত্রী খালিদ মাহমুদ চৌধুরী বলেছেন, মুক্তিযুদ্ধের সময় পাকিস্তানিরা বাংলাদেশকে বধ্যভূমি ও পোড়ামাটিতে পরিণত করতে চেয়েছিল। ১৯৭৫ সালের পরবর্তী সময়েও ক্ষমতায় এসে জেনারেলরা এই রাষ্ট্রকে একই অবস্থায় নিয়ে গিয়েছিলেন। তখন বাংলাদেশের মানুষ স্বাধীনতার স্বাদ নিতে পারেননি। আজ আমাদের মুক্তিযোদ্ধারা ৭৫ বছর বয়সে এসে স্বাধীনতার সুখ ও বিজয়ের স্বাদ অনুভব করছেন। এই বদলে যাওয়া বাংলাদেশের রূপকারের নাম প্রধানমন্ত্রী শেখ হাসিনা।

প্রতিমন্ত্রী আজ দিনাজপুরে যথাযথ মর্যাদায় নানা আয়োজনে ১৪ ডিসেম্বর বিরলে হানাদার মুক্ত দিবস পালন অনুষ্ঠানে প্রধান অতিথির বক্তৃতায় এসব কথা বলেন।

দিনটি উপলক্ষ্যে বিরল উপজেলা মুক্তিযোদ্ধা সংসদের আয়োজনে একটি বর্ণাঢ্য র‌্যালী শহিদ মিনারের সামনে থেকে বের হয়ে শহরের প্রধান প্রধান সড়ক প্রদক্ষিণ করে।

বিরল উপজেলা সাবেক ডেপুটি কমান্ডার রহমান আলীর সভাপতিত্বে সভায় উপস্থিত ছিলেন উপজেলা আওয়ামী লীগের সভাপতি বিরল পৌর মেয়র সবুজার সিদ্দীক সাগর ও সাধারণ সম্পাদক রমাকান্ত রায়।

#

জাহাঙ্গীর/জামান/ফাতেমা/রবি/বুদ্ধ/মাসুম/২০২৩/১৪৫০ ঘণ্টা

তথ্যবিবরণী                                                                                    নম্বর : ১৯৭৩

**ন্যাশনাল বিল্ডিং কোড বাস্তবায়নের উদ্দেশ্যে কারিগরি সমন্বয় কমিটি গঠন**

ঢাকা, ২৯ অগ্রহায়ণ (১৪ ডিসেম্বর):

বাংলাদেশ ন্যাশনাল বিল্ডিং কোড- ২০২০ বাস্তবায়নের উদ্দেশ্যে সমগ্র দেশের জন্য মানসম্মত কারিগরি নকশা প্রণয়ন অনুযায়ী নিরাপদ ভবন নির্মাণ নিশ্চিতকরণের লক্ষ্যে একটি কারিগরি সমন্বয় কমিটি গঠন করেছে গৃহায়ন ও গণপূর্ত মন্ত্রণালয়। প্রস্তাবিত Bangladesh Building Regulatory Authority গঠনের পূর্ব পর্যন্ত অন্তর্বর্তীকালীন ব্যবস্থা হিসেবে কাজ করবে এ সমন্বয় কমিটি।

ন্যাশনাল বিল্ডিং কোড যথাযথভাবে বাস্তবায়নের লক্ষ্যে এ সমন্বয় কমিটি প্রয়োজনীয় পরামর্শ প্রদান, একটি অনলাইন প্ল্যাটফর্ম গঠন, প্রয়োজনীয় তদারকি ও টেকসই স্থাপনা নির্মাণের লক্ষ্যে প্রয়োজনীয় পরিবীক্ষণ সিস্টেম প্রবর্তন এবং এ সংক্রান্ত যাবতীয় কার্যক্রম পরিচালনা করবে।

গৃহায়ন ও গণপূর্ত মন্ত্রণালয়ের সচিবকে আহবায়ক করে ১৮ সদস্যবিশিষ্ট গঠিত এ কমিটির সদস্য সচিব করা হয়েছে গণপূর্ত অধিদপ্তরের প্রধান প্রকৌশলীকে।

#

রেজাউল/জামান/ফাতেমা/রবি/বুদ্ধ/মাসুম/২০২৩/১৪৫০ ঘণ্টা

তথ্যবিবরণী                                                                                    নম্বর : ১৯৭২

**১৫ বছরে ৬৩০টি আইন প্রণয়ন**

ঢাকা, ২৯ অগ্রহায়ণ (১৪ ডিসেম্বর):

সরকার ২০০৯ থেকে ২০২৩ সাল পর্যন্ত প্রায় ১৫ বছরে মোট ৬৩০টি আইন প্রণয়ন করেছে। এর মধ্যে নবম জাতীয় সংসদে ২৭৩টি, দশম জাতীয় সংসদে ১৯৩টি এবং চলতি একাদশ জাতীয় সংসদে ১৬৪টি আইন প্রণয়ন করা হয়েছে। এছাড়া গত ১৫ বছরে ৫০টি অধ্যাদেশ ও ৫ হাজার ৫১০টি এস আর ও প্রণয়ন করেছে সরকার।

গত ১৫ বছরে যেসকল আইন প্রণয়ন করা হয়েছে, তার মধ্যে অত্যন্ত গুরুত্বপূর্ণ আইন হলো তথ্য অধিকার আইন, ২০০৯; ভোক্তা অধিকার সংরক্ষণ আইন, ২০০৯; জাতীয় মানবাধিকার কমিশন আইন, ২০০৯; পারিবারিক সহিংসতা (প্রতিরোধ ও সুরক্ষা) আইন, ২০১০; জনস্বার্থে সংশ্লিষ্ট তথ্য প্রকাশ (সুরক্ষা প্রদান) আইন, ২০১১; ভবঘুরে ও নিরাশ্রয় ব্যক্তি (পুনর্বাসন) আইন, ২০১১; মানবপাচার প্রতিরোধ ও দমন আইন, ২০১২; মানিলন্ডারিং প্রতিরোধ আইন, ২০১২; প্রতিবন্ধী ব্যক্তির অধিকার ও সুরক্ষা আইন, ২০১৩; নিরাপদ খাদ্য আইন, ২০১৩; নির্যাতন এবং হেফাজতে মৃত্যু (নিবারণ) আইন, ২০১৩; বাল্যবিবাহ নিরোধ আইন, ২০১৭; যৌতুক নিরোধ আইন, ২০১৮; মানসিক স্বাস্থ্য আইন, ২০১৮; আদালত কর্তৃক তথ্য-প্রযুক্তি ব্যবহার আইন, ২০২০; শিশু দিবাযত্ন কেন্দ্র আইন, ২০২১ এবং প্রধান নির্বাচন কমিশনার ও অন্যান্য নির্বাচন কমিশনার নিয়োগ আইন, ২০২২।

#

রেজাউল/জামান/ফাতেমা/রবি/সাজ্জাদ/মাসুম/২০২৩/১৩০০ ঘণ্টা

তথ্যবিবরণী                                                                                       নম্বর : ১৯৭১

**কুমিল্লা সিটি কর্পোরেশনের মেয়র আরফানুল হকের মৃত্যুতে** **অর্থমন্ত্রীর শোক**

ঢাকা, ২৯ অগ্রহায়ণ (১৪ ডিসেম্বর) :

কুমিল্লা সিটি কর্পোরেশনের মেয়র ও কুমিল্লা মহানগর আওয়ামী লীগের সাধারণ সম্পাদক আরফানুল হকের মৃত্যুতে গভীর শোক ও দুঃখ প্রকাশ করেছেন অর্থমন্ত্রী আ হ ম মুস্তফা কামাল ।

মন্ত্রী আজ এক শোকবার্তায় মরহুমের বিদেহী আত্মার মাগফেরাত কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান। তিনি বলেন, আরফানুল হক ছিলেন একজন পরিশীলিত রাজনীতিবিদ ও গণমানুষের নেতা। নিবেদিতপ্রাণ এই রাজনীতিবিদের মৃত্যু শুধু কুমিল্লা নয়, দেশের রাজনীতিতে গভীর শূন্যতার সৃষ্টি করলো।

#

তৌ‌হিদুল/জামান/ফাতেমা/রাসেল/আলী/মানসুরা/২০২৩/৯৩০ ঘণ্টা